*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*192. számú előterjesztés*

Bátaszék Város Önkormányzata Képviselő-testületének 2018. július 25-én,

16,00 órakor megtartandó **RENDKÍVÜLI** ülésére

*mezőgazdasági külterületi utak karbantartása mértékének meghatározása*

|  |
| --- |
| **Előterjesztő:** Dr. Bozsolik Róbert polgármester  **Készítette:** dr. Tóth Korinna igazgatási ügyintéző  **Törvényességi ellenőrzést végezte:** Takácsné Gehring Mária aljegyző  **Tárgyalja:**  **Pénzügyi és Gazdasági Bizottság 2018. 07. 25.** |

***Tisztelt Képviselő-testület!***

A *Bátaszék Város Önkormányzata tulajdonában álló külterületi utak használatáról, fenntartásáról, karbantartásáról, az utak fenntartási költségeinek viseléséről, az útkarbantartási alap felhasználásáról, valamint a szabályzatot elfogadó felek jogairól és kötelezettségeiről szóló Szabályzatot* (továbbiakban: Szabályzat) 2018. március 28-án fogadta el a képviselő-testület, melyet 2018. június 1-jei hatállyal – a személyi hatályra és a hozzájárulás közérdekű kötelezettség mivoltára vonatkozóan – módosított. A Szabályzat szerint az önkormányzat legalább olyan mértékű útfenntartási költség hozzájárulás megfizetését vállalja, amilyen összeget a – Szabályzatot külön megállapodással elfogadó – használók befizetnek az útfenntartási alapba.

Mint ahogy azt az 1. sz. melléklet is mutatja, jelenleg 12 földhasználóval áll szerződéses jogviszonyban az önkormányzat, ebből 9 magánszemély, 3 pedig gazdasági társaság. Az aláírt megállapodások alapján a használt földterület mértéke 915,5 hektár, amely – a Szabályzat szerinti 1.000,-. Ft/hektár mértékű útfenntartási költség hozzájárulás figyelembevételével – 915.500,- Ft-ot jelent. Ebből az összegből a pénzügyi iroda tájékoztatása alapján 99.500,- Ft került befizetésre.

További 8 magánszeméllyel folyamatban van a megállapodás aláírása. Ezen földhasználók által használt terület összesen 153,5 hektárt tesz ki, amely 153.500,- Ft-ot jelent. A megállapodásokat várhatóan legkésőbb 2018. augusztus első hetéig aláírják.

A Keskenyi Földtulajdonosi Vadásztársaság (7145 Sárpilis, Rákóczi u. 1.) a Gazdafórumon jelezte, hogy mindenképpen szeretne hozzájárulni az utak karbantartásához, a megállapodás-tervezetet és a Szabályzatot az önkormányzat átadta részükre, azonban visszajelzést még nem kaptunk, arról sem, hogy a hozzájárulás milyen mértékű lenne.

Tájékoztatjuk a T. Képviselő-testületet, hogy földhivatal honlapján közölt statisztikai adatok alapján Bátaszék város közigazgatási területén összesen 59.856.375 m2, azaz 5.986 hektár mértékű külterületi ingatlan található. Ebbe az adatba természetesen beletartozik minden művelési ágú föld, így a külterületi utak is, továbbá figyelembe kell venni azt is, hogy vannak olyan földhasználók is, akik 2 hektárnál kisebb területet használnak. Ennek megfelelően a földhasználók hozzávetőleg 1/5 része írta vagy írja alá a közeljövőben megállapodást.

Jelenleg az önkormányzat 2018. évi költségvetésben városüzemeltetési dologi kiadások között 1 millió forint került elkülönítésre a külterületi utak karbantartására, így a Szabályzat szerinti aláírt és várhatóan aláírásra kerülő megállapodások alapján további 1 millió, **azaz összesen 2 millió forint az az összeg, ami rendelkezésre állhat.**

A várhatóan 2 millió forintos összegű keretből elsődlegesen a külterületi szilárd útburkolatú utak karbantartását (pl.: kátyúzási munkák elvégzése) részesítené az önkormányzat előnyben.

A korábban bekért indikatív ajánlat alapján az Orbánhegyi út, az Orbánhegyi út – Bonyhádi út közötti szilárd burkolatú út szükséges burkolat javítási munkái bruttó 12,-mFt becsült összeget tesznek ki, így ezen útszakaszok kátyúzása is csak több ütemben valósítható meg.

Az augusztus hónapra összehívni tervezett gazdafórumon kívánunk javaslattal élni a javítandó utak tekintetében. A fórumon egyben az utak javításának (burkolat víztelenítése, burkolat javítás) fontossági sorrendjét kell meghatározni ahhoz, hogy a rendelkezésre álló forrás felhasználásra kerülhessen.

Fentiek alapján kérem a Képviselő-testületet, hogy az előterjesztést tárgyalja meg.

**H a t á r o z a t i j a v a s l a t :**

**a mezőgazdasági külterületi utak karbantartásáról**

Bátaszék Város Önkormányzat Képviselő-testülete

1. a Bátaszék Város Önkormányzata tulajdonában álló külterületi utak használatáról, fenntartásáról, karbantartásáról, az utak fenntartási költségeinek viseléséről, az útkarbantartási alap felhasználásáról, valamint a szabályzatot elfogadó felek jogairól és kötelezettségeiről szóló szabályzatban (továbbiakban: Szabályzat) foglaltak végrehajtásáról szóló tájékoztatást tudomásul veszi;
2. a 2018. július 23. napján fennálló állapotnak megfelelően - figyelemmel a Szabályzatot elfogadók kötelezettségvállalásaira és várható befizetéseire – az önkormányzat 2018. évi költségvetésében a külterületi utak karbantartására biztosított keretösszeget 1.000.000,- Ft-tal, azaz Egymillió forinttal megnöveli,
3. felkéri a polgármestert és a városüzemeltetési irodát, hogy a föld és úthasználókkal történt egyeztetést követően kérjen ajánlatot az útkarbantartási munkálatokra.

*Határidő:* 2018. október 31.

*Felelős*: Dr. Bozsolik Róbert polgármester

*Határozatról értesül:* KÖH városüzemeltetési Iroda

KÖH pénzügyi iroda

irattár